Úradný vestník L 133 , 28/05/1999 S. 0001 - 0002



Spoločná pozícia zo 17. mája 1999 prijatá Radou na základe článku 15 Zmluvy o Európskej únii, týkajúca sa Paktu stability pre juhovýchodnú Európu (1999/345/SZBP) RADA EURÓPSKEJ ÚNIE, so zreteľom na Zmluvu o Európskej únii, a najmä na jej článok 15, keďže: (1) dňa 8. a 26. apríla 1999 Rada prijala závery týkajúce sa juhovýchodnej Európy; (2) politické riešenie krízy v Kosove musí byť zakotvené v rozhodnom úsilí orientovanom na stabilizáciu tohto regiónu ako celku; (3) má byť pripravený Pakt stability pre juhovýchodnú Európu; (4) takýto Pakt stability má byť založený na Charte OSN, zásadách a záväzkoch OBSE a príslušných zmluvách a dohovoroch Rady Európy, najmä Európskom dohovore o ľudských právach; (5) Európska únia má hrať v rámci Paktu stability vedúcu úlohu, OBSE hrá kľúčovú úlohu v rámci podpory bezpečnosti a stability a Pakt stability má byť vypracovaný a vykonaný v úzkej spolupráci s OBSE; (6) Európska únia, v rámci regionálneho prístupu a mimo neho, už je aktívna v oblasti posilňovania demokratických a ekonomických inštitúcií v tomto regióne prostredníctvom niekoľkých osvedčených programov; (7) Európska únia privedie príslušný región bližšie k perspektíve plnej integrácie týchto krajín do jej štruktúr prostredníctvom nového typu zmluvného vzťahu, berúc do úvahy individuálnu situáciu každej krajiny, s perspektívou členstva v Európskej únii na základe Amsterdamskej zmluvy a po splnení kodanských kritérií; (8) Juhoslovanská zväzová republika má byť pozvaná k účasti na takomto Pakte stability potom, ako splní potrebné podmienky, PRIJALA TÚTO SPOLOČNÚ POZÍCIU: Článok 1 1. Európska únia hrá vedúcu úlohu v rámci založenia Paktu stability pre juhovýchodnú Európu. 2. Cieľom tohto Paktu stability je pomôcť zabezpečiť spoluprácu medzi jeho účastníkmi na ceste ku komplexným opatreniam pre dlhodobú stabilizáciu, bezpečnosť, demokratizáciu a hospodársku obnovu a rozvoj regiónu a pre vytvorenie trvalých dobrých susedských vzťahov medzi nimi navzájom a s medzinárodným spoločenstvom. 3. Európska únia bude pracovať na zabezpečení vytvorenia "Juhovýchodného európskeho regionálneho stola" medzi samotnými účastníkmi, s cieľom úspešného pokračovania Paktu stability. Článok 2 1. S cieľom podpory cieľov stanovených v článku 1 zvolá Európska únia konferenciu o juhovýchodnej Európe. 2. Konferencia sa uskutoční na úrovni ministrov zahraničných vecí, ak je to možné najneskôr koncom júla roku 1999. Konferencia je usporiadaná s využitím formátu Royaumont (s vylúčením Juhoslovanskej zväzovej republiky, pokiaľ nesplní podmienky medzinárodného spoločenstva týkajúce sa jej účasti). Okrem toho sa taktiež zúčastnia konferencie zástupcovia Kanady, Japonska, EBOR, EIB, MMF, WB, OECD, OSN, UN, NATO, ZEÚ, UNHCR, ako aj zástupcovia regionálnych iniciatív. 3. Konferencia je pripravená na zhromaždení v Königswinteri (Petersberg) dňa 27. mája 1999 na úrovni vyšších úradníkov, vo formáte stanovenom v odseku 2. So zreteľom na to naliehavo pokročia práce na tejto konferencii. Článok 3 1. Európska únia aktívne podporuje krajiny v príslušnom regióne pri dosahovaní cieľov Paktu stability. 2. Európska únia sa spolu s medzinárodnými darcami zaväzuje zorganizovať konferenciu darcov/obnovy pre juhovýchodnú Európu. Článok 4 Táto spoločná pozícia nadobúda účinnosť dňom jej prijatia. Článok 5 Táto spoločná pozícia sa uverejní v úradnom vestníku. V Bruseli 17. mája 1999 Za Radu Predseda J. Fischer --------------------------------------------------